b'\n_START_ARTICLE_\nBoris Kononenko\n_START_SECTION_\n\xc5\xbdivljenje\n_START_PARAGRAPH_\nBoris Kononenko se je rodil 7. aprila 1957 v Bakru na Hrva\xc5\xa1kem. Prvi razred osnovne \xc5\xa1ole je obiskoval v Piranu. Po maturi strojni\xc5\xa1tva se je vpisal na Univerzo v Ljubljani, Fakulteto za sociologijo, politi\xc4\x8dne vede in novinarstvo, kjer je \xc5\xa1tudiral sociologijo.\n_START_SECTION_\nDelo\n_START_PARAGRAPH_\nOd leta 1998 deluje kot samostojni lutkar, pravlji\xc4\x8dar, pesnik in animator. Je ustanovitelj gledali\xc5\xa1\xc4\x8da Mladi Maj. Pi\xc5\xa1e zgodbe, pesmi in glasbo. Sam izdela lutkovno zasnovo za predstavo, jo re\xc5\xbeira in odigra. Vodilni lik njegovih predstav je Zmaj\xc4\x8dek Jur\xc4\x8dek._NEWLINE_Z etnolo\xc5\xa1ko delavnico\xc2\xa0\xc2\xbbPun\xc4\x8dka iz cunj\xc2\xab, ki jo izvaja od leta 2008, ohranja Slovensko ljudsko izro\xc4\x8dilo. Od leta 2010 izvaja tudi delavnice dru\xc5\xbeinske terapije po lastni metodi, ki jo je poimenoval\xc2\xa0\xc2\xbbGledali\xc5\xa1\xc4\x8de kot druga\xc4\x8dna oblika komunikacije\xc2\xab, kjer z uporabo lutkovno-gledali\xc5\xa1kih ve\xc5\xa1\xc4\x8din pomaga dru\xc5\xbeinam, otrokom in mladostnikom na poti samo-spoznavanja ter ustvarjanja pozitivne samopodobe._NEWLINE_Vseslovenski okoljski akciji\xc2\xa0\xc2\xbbZeleni nahrbtnik\xc2\xab, ki se izvaja v Slovenskih vrtcih od leta 1992, se je priklju\xc4\x8dil leta 2002 in jim podaril istoimensko pesmico, ki je postala himna akcije._NEWLINE_Leta 2011 je postal \xc4\x8dlan Dru\xc5\xa1tva za kulturo inkluzije in leto kasneje za\xc4\x8del redno sodelovati z Zavodom za usposabljanje Janeza Levca. Ob 50. letnici so v Ljubljanski knji\xc5\xbenici Pre\xc5\xbeihov Voranc izdali monografijo, v kateri so zapisali, da je Boris Kononenko njihov pravlji\xc4\x8dar. Prejel je dve nagradi od\xc2\xa0\xc2\xbbPodjetni\xc5\xa1kega centra Ljubljana\xc2\xab, leta 1998 za zamisel in idejo v obliki poslovnega na\xc4\x8drta za o\xc5\xbeivljanje starega mestnega jedra in Ljubljanskega Gradu z lutkovnimi zgodbami ter leta 2000 za realizacijo le-tega.'